Title: ประกาศสำนักงานคณะกรรมการอาหารและยา เรื่อง รายชื่อห้องปฏิบัติการที่ได้รับความเห็นชอบให้ทำหน้าที่ประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี

ประกาศสำนักงานคณะกรรมการอาหารและยา

ประกาศสำนักงานคณะกรรมการอาหารและยา
เรื่อง
รายชื่อห้องปฏิบัติการที่ได้รับความเห็นชอบให้ทำหน้าที่
ประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี[๑]

ตามที่สำนักงานคณะกรรมการอาหารและยาได้เปิดรับสมัครห้องปฏิบัติการที่ประสงค์จะทำหน้าที่ประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี
บัดนี้ มีห้องปฏิบัติการหลายรายที่ได้ยื่นใบสมัครไว้แล้ว
ซึ่งสำนักงานคณะกรรมการอาหารและยาได้พิจารณาคัดเลือกห้องปฏิบัติการที่มีคุณสมบัติตามประกาศสำนักงานคณะกรรมการอาหารและยา
เรื่อง กำหนดห้องปฏิบัติการสำหรับประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี
ประกาศ ณ วันที่ ๒ พฤศจิกายน ๒๕๕๐
ที่ประสงค์ทำหน้าที่ประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี

อาศัยอำนาจตามความในข้อ ๑๓ (๒) (ก) และ (ข)
ของประกาศกระทรวงสาธารณสุข (ฉบับที่ ๓๕) พ.ศ. ๒๕๕๐ เรื่อง
ชุดตรวจที่เกี่ยวข้องกับการติดเชื้อเอชไอวี
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
สำนักงานคณะกรรมการอาหารและยาจึงเห็นชอบให้หน่วยงานดังต่อไปนี้ทำหน้าที่ประเมินคุณภาพมาตรฐานชุดตรวจที่เกี่ยวข้องกับการติดเชื้อเอชไอวี

๑.  ฝ่ายคัดกรอง จ่ายโลหิตและผลิตภัณฑ์
ศูนย์บริการโลหิตแห่งชาติ สภากาชาดไทย

๒.  หน่วยคลังเลือดและเวชศาสตร์บริการโลหิต
ภาควิชาพยาธิวิทยา คณะแพทยศาสตร์ มหาวิทยาลัยสงขลานครินทร์

๓.  ภาคบริการโลหิตแห่งชาติที่
๖ ขอนแก่น ศูนย์บริการโลหิตแห่งชาติ สภากาชาดไทย

๔.  งานภูมิคุ้มกันวิทยา กลุ่มงานพยาธิวิทยา
โรงพยาบาลราชวิถี

๕.  กลุ่มงานพยาธิวิทยา
สถาบันธัญญารักษ์ กรมการแพทย์

ประกาศ
ณ วันที่ ๑๑ เมษายน พ.ศ. ๒๕๕๑
ชนินทร์
 เจริญพงศ์
นักวิชาการอาหารและยา
๑๐ ชช.
ด้านมาตรฐานผลิตภัณฑ์ด้านสาธารณสุข
รักษาราชการแทน
รองเลขาธิการ
ปฏิบัติราชการแทน
เลขาธิการคณะกรรมการอาหารและยา

วัชศักดิ์/ผู้จัดทำ
๑๐
มิถุนายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๙๔ ง/หน้า ๖๖/๖ มิถุนายน ๒๕๕๑